Johannes Pelin

Johannes Pelin (13. helmikuuta 1871 Askola – 16. helmikuuta 1955 Helsinki) oli suomalainen rakennustarvikealalla toiminut kauppaneuvos.
Pelinin vanhemmat olivat seppä Anders Pelin ja Anna Peltola. Hän kävi kansakoulun ja valmistui 1890 Helsingin kauppaopistosta. Pelin työskenteli sitten vuoteen 1894 saakka Joh. Eliaesonin tukku- ja vähittäisliikkeen palveluksessa Porvoossa. Suoritettuaan kaksivuotisen asevelvollisuuden 1. Uudenmaan tarkk'ampujapataljoonassa Pelin piti omaa siirtomaatavara- ja kangaskauppaa Helsingissä 1896–1911.
Vuonna 1903 Pelin perusti yhdessä lautatarhanhoitaja Antti Laxin ja konemestari J. V. Henrikssonin kanssa Söörnäisten Halko- ja Puutavaraliike Oy:n (vuodesta 1920 Sörnäisten Puutavara Oy). Tämä yritys toimitti puutavaraa helsinkiläisille rakennustyömaille ja myöhemmin yrityksen toiminta laajeni myös huonekalujen ja puusepäntuotteiden valmistukseen sekä rakennusurakointiin. Vuonna 1907 Pelin oli mukana perustamassa Kolsan Maatila ja Tiilitehdas Oy:tä joka hankki vuonna 1908 omistukseensa Tuusulan Jokelassa sijainneen vuonna 1899 perustetun Kolsan tiilitehtaan sekä yli 350 hehtaaria maata. Pelin toimi itse molempien yritysten toimitusjohtajana.
Pelinin yritykset menestyivät hyvin ennen ensimmäistä maailmansotaa Helsingissä vallinneen vilkkaan rakentamisen vuosina ja muun muassa Kolsan tiilitehdas teki omat tuotantoennätyksensä tällöin. Vuoden 1918 lopulla Pelinin johtama Söörnäisten Halko- ja Puutavaraliike Oy osti Hausjärvellä sijainneen 1914 perustetun Saidanlahden yksiraamisen sahan ja rakennutti sen rinnalle uuden isomman sahalaitoksen 1921. Pelin ja muut yhtiön johtoon kuuluneet hankkivat myös kaksi maatilaa samalta seudulta ja muodostivat niistä Oy Haminankylä-nimisen yhtiön.
Pelinin johtamat yritykset menestyivät hyvin vielä 1920-luvun vilkkaan rakentamisen vuosina mutta kun rakentaminen alkoi hiljentyä laman takia 1920-luvun lopulla velkaantuneet yhtiöt joutuivat pian vaikeuksiin. Pelinin rahoittajana toiminut Kansallis-Osake-Pankki otti 1930–1931 hallintaansa sekä Sörnäisten Puutavara Oy:n että Kolsan tiilitehtaan. Pelin jatkoi yhtiöiden toimitusjohtajana vielä vuoteen 1934 saakka jolloin hän myi jäljellä olleet osakkeensa Kansallis-Osake-Pankille. Pelin viljeli tämä jälkeen Helsingin maalaiskunnassa sijainnutta Hämeenkylän kartanoa aina vuoteen 1942 saakka jolloin kartano myytiin Tukkukauppojen Oy:lle. Sörnäisten Puutavara Oy:n nimeksi muuttui 1950 Kiinteimistö Oy Aleksis Kivenkatu 5 ja yhtiö fuusioitiin Kansallis-Osake-Pankkiin 1971. Kolsan tiilitehdas taas siirtyi 1935 Olli Paloheimon omistukseen ja myöhemmin Paloheimo Oy:lle. Tehdas oli toiminnassa vuoteen 1985 saakka. Saidanlahden sahan taas osti 1934 Paloheimojen omistama Riihimäen Sähkö-ja Sahalaitos Oy. Sahaa uudistettiin 1954–1955 ja se toimi aina vuoteen 1983 saakka.
Pelin oli perustamassa 1896 Helsingin kauppiaitten yhdistystä ja hän toimi yhdistyksen johtokunnan jäsenenä 1896–1928, sihteerinä 1896–1902 sekä varapuheenjohtajana 1905–1928. Pelin sai kauppaneuvoksen arvon 1931.
Johannes Pelin oli naimisissa 1894–1949 Hulda Emilia Gammelinin kanssa. Heidän tyttärensä Elina Emilia Pelin oli naimisissa 1915–1919 Suomen sisällissodan aikana useisiin surmatekoihin syyllistyneen rakennusmestari Veikko Sippolan kanssa.